b'\n_START_ARTICLE_\nDegeneracija makule\n_START_SECTION_\nSenilna degeneracija makule\n_START_PARAGRAPH_\nSenilna degeneracija makule po\xc4\x8dinje karakteristi\xc4\x8dnim \xc5\xbeutim depozitima u makuli (sredi\xc5\xa1njem podru\xc4\x8dju mre\xc5\xbenice koje omogu\xc4\x87uje o\xc5\xa1trinu vida) zvanim druze izme\xc4\x91u i donjeg sloja \xc5\xbeilnice. Ova faza ranih promjena naziva se senilnom makulopatijom. Najve\xc4\x87i broj ljudi s tim ranim promjenama imaju dobru vidnu o\xc5\xa1trinu. Kod nekih ljudi, pak, senilna makulopatija uznapreduje do senilne degeneracije makule. Rizik napredovanja je znatno ve\xc4\x87i kad su druze velike i brojnije, te kad su udru\xc5\xbeene s promjenama u sloju mre\xc5\xbeni\xc4\x8dnog pigmentnog epitela ispod makule. Nedavna istra\xc5\xbeivanja ukazuju da su velike i meke druze povezane s hiperkolesterolemijom, te da mogu reagirati na lijekove koji snizuju razinu kolesterola u krvi._NEWLINE_Istra\xc5\xbeiva\xc4\x8di sa Sveu\xc4\x8dili\xc5\xa1ta Southampton izvijestili su 7. listopada 2008. da su otkrili \xc5\xa1est mutacija na genu Serping1 koje su udru\xc5\xbeene s pojavom senilne degeneracije makule._NEWLINE_Uznapredovala senilna degeneracija makule koja je odgovorna za te\xc5\xbeak gubitak vida, ali nikad za potpunu sljepo\xc4\x87u, ima dva oblika: suhi i vla\xc5\xbeni. Centralna geografska atrofija, \xe2\x80\x9csuha\xe2\x80\x9d forma uznapredovale senilne degeneracije makule, nastaje kao posljedica atrofije mre\xc5\xbeni\xc4\x8dnog pigmentnog epitela, koja pak uzrokuje gubitak fotoreceptora (\xc5\xa1tapi\xc4\x87a i \xc4\x8dunji\xc4\x87a) u sredi\xc5\xa1njim dijelovima mre\xc5\xbenice, i susljedno smanjenje vidne o\xc5\xa1trine. Trenuta\xc4\x8dno ne postoji ni jedan djelotvoran na\xc4\x8din lije\xc4\x8denja centralne geografske atrofije. Neka istra\xc5\xbeivanja pokazuju da kombinacije vitamina i visokih doza antioksidanasa luteina i zeaksantina, osporavaju napredovanje suhe senilne degeneracije makule._NEWLINE_Neovaskularna ili eksudativna senilna makularna degeneracija, \xe2\x80\x9cvla\xc5\xbeni\xe2\x80\x9d oblik uznapredovale senilne degeneracije makule, izaziva gubitak vida zbog abnormalnih krvnih \xc5\xbeila koje rastu iz koriokapilarisa probijaju\xc4\x87i Bruchovu membranu, uzrokuju\xc4\x87i krvarenje i nakupljanje teku\xc4\x87ine i proteina ispod makule. Ako se to stanje ne lije\xc4\x8di, krvarenje, nakupljanje teku\xc4\x87ine i proteina, te stvaranje o\xc5\xbeiljaka kao posljedica rasta tih krvnih \xc5\xbeila kona\xc4\x8dno uzrokuje trajna i nepopravljiva o\xc5\xa1te\xc4\x87enja fotoreceptora, te brz gubitak vidne o\xc5\xa1trine._NEWLINE_Sve donedavno nije bilo djelotvornog lije\xc4\x8denja vla\xc5\xbenog oblika senilne degeneracije makule. Ipak, novi lijekovi, nazvani anti-angiogeni ili anti-VEGF (engl. anti-Vascular Endotheilal Growth Factor) agensi, mogu uzrokovati regresiju abnormalnih krvnih \xc5\xbeila i pobolj\xc5\xa1ati vid kad se ubrizgaju u staklovinu oka. Injekcije mogu biti umjereno bolne i obi\xc4\x8dno zahtijevaju nekoliko ponavljanja u razmaku od mjesec dana. Trenuta\xc4\x8dno se na tr\xc5\xbei\xc5\xa1tu nalaze ranibizumab (Lucentis), bevacizumab (Avastin), te pegaptanib (Macugen). Samo su Lucentis i Macugen odobreni od FDA (ameri\xc4\x8dke Agencije za hranu i lijekove) od travnja 2007. godine. Cijena Lucentisa je otprilike 3000 US$ po tretmanu, dok je cijena Avastina otprilike 150 US$ po tretmanu. U Hrvatskoj se prete\xc5\xbeno koristi Avastin, iako je "off label" (tj. nije registriran za tu svrhu).\n_START_SECTION_\nDijagnoza\n_START_PARAGRAPH_\nFluoresceinska angiografija upotrebljava se za identifikaciju i lokalizaciju nenormalnih vaskularnih procesa. Opti\xc4\x8dku koherencijsku tomografiju trenuta\xc4\x8dno koristi ve\xc4\x87ina oftalmologa u dijagnostici i pra\xc4\x87enju odgovora na lije\xc4\x8denje bevacizumabom i srodnim lijekovima \xe2\x80\x93 inhibitorima VEGF koji se ubrizgavaju u staklovinu.\n_START_SECTION_\nPrevencija\n_START_PARAGRAPH_\nStudija o\xc4\x8dnih bolesti povezanih sa starenjem u SAD pokazala je da kombinacija visokih doza beta-karotena, vitamina C, [[Vitamin E|vitamina E] i cinka mo\xc5\xbee smanjiti rizik progresije rane prema naprednoj smanjiti za otprilike 25%. Jedna druga studija, Studija o\xc4\x8dnih bolesti povezanih s godinama koja prou\xc4\x8dava mogu\xc4\x87e dobrobiti luteina, zeaksantina i ribljeg ulja je jo\xc5\xa1 u toku._NEWLINE__NEWLINE_Na Harvardu su u toku istra\xc5\xbeivanja s ciljem smanjenja akumulacije lipofuscina. U 2007. Studija na Nacionalnom institutu za oko u Marylandu pokazala je da lutein i zeaksantin (sastojci u jajima i zelenom povr\xc4\x87u) donekle pru\xc5\xbeaju za\xc5\xa1titu od makularne degeneracije. Druge studije su prona\xc5\xa1le da antioksidansi ometaju vezu izme\xc4\x91u dva procesa koji uzrokuju makularnu degeneraciju i produ\xc5\xbeuju vrijeme \xc5\xbeivota nezamjenjivih fotoreceptora i ostalih stanica mre\xc5\xbenice.\n_START_SECTION_\nPosljedice\n_START_PARAGRAPH_\nMakularna degeneracija mo\xc5\xbee napredovati u pravu sljepo\xc4\x87u i nemogu\xc4\x87nost vo\xc5\xbenje. Tako\xc4\x91er mo\xc5\xbee rezultirati te\xc5\xa1ko\xc4\x87om ili nemogu\xc4\x87no\xc5\xa1\xc4\x87u \xc4\x8ditanja ili prepoznavanja lica. Posebno prilago\xc4\x91ene naprave mogu oboljelima pomo\xc4\x87i kod \xc4\x8ditanja. To su pove\xc4\x87ala, posebne le\xc4\x87e za nao\xc4\x8dale, stolne i prijenosne elektri\xc4\x8dne naprave i kompjuterski opti\xc4\x8dki \xc4\x8dita\xc4\x8di poput JAWS za Windows. Postoje i posebne knjige s krupnim slovima, \xc5\xa1to olak\xc5\xa1ava \xc4\x8ditanje, kao i audio-knjige.'